 בין קריאת התורה וכו': דכך הסדר: "ברית אברהם" [שהיא המילה] "ועקידת יצחק", וכדאמרינן בראש השנה: למה תוקעין בשל איל? כדי להזכיר אילו של יצחק. ועוד, דמילה מצוי יותר מתקיעה, וכתדיר דמיא לגבי תקיעה והוא קודם [הגר"א]. ובמקום שנוהגין למול בבית שהתינוק שם, מלין אחר יציאה מבית הכנסת, כדי שלא יהיה טרחא דציבורא לילך שם ולשהות ולחזור לבית הכנסת. ומכל מקום אם אין הבית רחוק מבית הכנסת, באופן שלא יהיה שהות הרבה וטורח הציבור, טוב למול קודם תקיעת שופר, כדי שיהיה בידם זכות המילה בעת תקיעת שופר [מטה אפרים]. 